Imtella' Diċembru 12, 2020 Il-flus li ntbagħtu minn Malta għall-ħtiġjiet tar-residenti tal-belt ta' Iquitos fil-Perù kienet bħal manna mis-sema fl-aktar żmien iebes ta' ħidmet il-missjunarju Għawdxi Dun Raymond Portelli. Is-saċerdot li hu wkoll tabib tilef ħafna minn sħabu t-tobba fil-belt li mietu bil-COVID-19. Erba' minn kull ħames residenti kellhom il-COVID-19, bl-għajnuna minn Malta ssarrfet fix-xiri ta' impjanti ta' ossignu u mediċini. Żied jgħid li għalih personali, il-Maltin kienu bħal Samaritani meta kien hu stess kien iħossu għajjien. Il-missjunarju u tabib Għawdxi, Dun Raymond Portelli, ibbażat fil-belt Peruvjana ta' Iquitos, qal li l-għajnuna tal-Maltin kienet waħda mill-fatturi kruċjali biex ġiet kontrollata l-imxija tal-coronavirus. Il-pandemija kiddet bil-kbir lil Iquitos, fejn jgħixu mal-400,000 persuna. Dun Raymond jistma li kważi 80% tal-popolazzjoni ġew infettati bil-virus bejn April u Lulju. Qal li l-aktar mumenti iebsa kienu sakemm bdew jaslu l-magni tal-ossiġnu. "Minn Ġunju bdiet tiġi l-għajnuna. X'differenza kbira jkollok l-ossiġnu li tkun tista' żżomm lill-pazjent ħaj milli ma jkollok xejn bil-pazjent imut f'idejk. Uġigħ kbir ma tkun tista' tagħmel xejn." Ma' Television Malta, Dun Raymond qal li rċieva mal-200,000 ewro minn Malta, b'parti mill-flus marru biex inxtraw 4 impjanti tal-ossiġnu. "Grazzi ta' dik l-għajnuna sal-ġurnata tal-lum, jien għadni nagħti l-mediċini hawn b'mod graduito lin-nies foqra li jiġu l-parroċċa għax il-parroċċa għadna sal-lum b'kordinazzjoni mal-Gvern lokali sal-lum għadna nattendu lill-pazjenti bil-Covid u dawk li huma post Covid-19." Qal li s-sitwazzjoni relatata mal-covid ikkalmat. Qed jinstabu każ ġdid jew tnejn kuljum u anke l-imwiet naqsu drastikament b'tal-inqas tnejn fil-ġimgħa. Dan jikkuntrasta bil-kbir ma' dak li kien qed jaffaċċja sa ftit tal-ġimgħat ilu. "Ħafna minn sħabi tobba mietu. F'Iquitos biss mietu qrib it-30 tabib. Ma tantx għandna tobba. Ħafna milli mietu kont studjajt magħhom jien." Dun Raymond huwa wkoll il-kappillan u l-uniku qassis tal-parroċċa San Martin de Porres. . . komunità ta' sbatax-il elf persuna li numru kbir minnhom jgħixu fil-faqar. Qal li bħalissa l-parroċċa tqassam mal-150 ikla b'xejn lill-familji . . . imma stqarr li bżonnijiet huma ħafna akbar. Minbarra l-covid, il-komunità f'Iquitos qed taffaċċja mard ieħor bħad-dengue, il-malarja u issa tfaċċaw każi ta' diphtheria li Dun Raymond qal kienu nqatgħu.